Ovo je monstrum koji je sinoć pokušao odvući moju 14-godišnju kćer u svoj stan, ali su to spriječili njeni prijatelji koji su bili s njome u Parku na Batali - na Facebooku je danas ujutro objavila Dubrovčanka Ivona M., a uz te rečenice je postavila i fotografiju muškarca kojeg optužuje za nedjelo.

U policiji su potvrdili događaj i kažu kako je nakon kratkog vremena od dojave, muškarac koji se dovodi u vezu s tim događajem, priveden te kako je u tijeku kriminalistička istraga, piše Dubrovnik.net.

Sinoć između 21 i 22 sata desetak vršnjaka, učenika prvog razreda srednje škole družilo se u Parku na Batali, a kada su se dvije djevojčice izdvojile, prišao im je stariji muškarac i jednu od njih počeo prvo nagovarati da pođe s njime u stan, a kada je ona to odbila, počeo ju je vući za ruku. Na svu sreću, to su vidjeli njeni prijatelji koji su veoma dobro reagirali i počeli je braniti, a potom su pozvali policiju koja je jako brzo došla na spomenutu lokaciju.

- Moja je kćer bila u potpunom šoku, tresla se i zamuckivala, jedva je dala iskaz u policiji. U stanju šoka su bili i svi njeni prijatelji – ispričala nam je majka koja je jutros objavila što se dogodilo, ali je stavila i fotografiju muškarca koji je to navodno napravio.

Sinoć je, kako kaže, bila u potpunom šoku, kao i njena kćer i cijelo njeno društvo vršnjaka s kojima je bila u Parku na Batali. Jutros se, dodaje, pita je li moguće da se ovakve stvari događaju u Dubrovniku?

- I to oko 21 sat navečer, na javnom prostoru koji se ne nalazi u nekom zabačenom dijelu grada, nego na veoma prometnom i dostupnom mjestu. Stavila sam njegovu fotografiju iako znam da me zbog toga može tužiti, ali ja želim svim roditeljima skrenuti pažnju na tog muškarca, kako nijedno dijete više ne bi doživjelo ono što je doživjela moja kćer i njeni prijatelji – ispričala je majka za Dubrovnik.net.

- On je njih vjerojatno promatrao i iskoristio je trenutak kada su se njih dvije odvojile od grupe u kojoj je bilo više dječaka. Prišao je mojoj kćeri i rekao kako je ona najljepša te da pođe s njime do njegovog stana u blizini na kratko. Ona je to odbijala, a onda ju je počeo vući za ruku. Na svu sreću to su vidjeli njeni prijatelji i djeca su sjajno reagirala, branila su je, a onda pozvala policiju koja je zbilja došla veoma brzo – dodala je majka drhtavim glasom.

Od glasnogovornice suda, Andrijane Biskup doznaje se kako je policija dobila dojavu o spomenutom događaju sinoć oko 22 sata, te kako je nakon 40-tak minuta uhitila i privela starijeg muškarca koji se povezuje s tim slučajem. Kriminalistička obrada je u tijeku.